
Medunarodni festival

Podgorica, 4. septembar 2025.
Saopštenje za medije
PROGLAŠENI POBJEDNICI 12. MEĐUNARODNOG FESTIVALA LUTKARSTVA:
GRAND PRIX FESTIVALA DODIJELJEN PREDSTAVI „ŽELIM DA BUDEM NORMALAN“, DJEČIJEM ŽIRIJU NAJBOLJA PREDSTAVA „VILINJSKA GORA“ 
U srijedu veče su, na podgoričkim Sastavcima, proglašeni pobjednici dvanaestog izdanja Međunarodnog festivala lutkarstva Podgorica – Crna Gora 2025. 
Grand Prix za najbolju predstavu u cjelini dodijeljen je predstavi „Želim da budem normalan“, Dečjeg pozorišta Subotica, Srbija.
Nagrada ,,Goran Bulajić“ za najbolju režiju dodijeljena je Zoranu Rakočeviću, za režiju predstave „Vilinjska gora”, Teatra Korifej, Kolašin, Crna Gora.
Nagrada „Dragan Radulović” za najbolju dramaturgiju dodijeljena je Sandri Vujović, za predstavu „Vilinjska gora”, Teatra Korifej, Kolašin, Crna Gora.

Nagrada za najbolje estetsko-tehnološko rješenje lutaka dodijeljena je Mauru Montićeliju, za lutke u predstavi „Pinokio“, pozorišta Teatro Del Drago, Ravena, Italija.
Nagrada za najbolju scenografiju dodijeljena je Andreju Zaporožskom, za scenografiju u predstavi „Crvenkapica“, Dječijeg pozorišta Republike Srpske, Banja Luka, Bosna i Hercegovina 
Nagrada za najbolju originalnu muziku dodijeljena je Davidu Zuazoli i Mareku Zuravskom, za muziku u predstavi „Walker”, Davida Zuazole, Španija.
Pet ravnopravnih nagrada za glumačko majstorstvo dodijeljeno je: 
Mirjani Spaić, za ulogu Mare u predstavi „Vilinjska gora“, 
Aleksandru Blaniću, za ulogu Vuka u predstavi „Crvenkapica“, 
Marku Vujeviću, za ulogu Miša u predstavi „Želim da budem normalan“, 
Viktoriji Palfi, za ulogu Vještice u predstavi „Želim da budem normalan“ i 
Dijani Dragojević, za ulogu Pomela, malog ružičastog slona u istoimenoj predstavi Gradskog pozorišta Podgorica, Crna Gora.
Specijalna nagrada žirija dodijeljena je ansamblu Dječijeg pozorišta Republike Srpske za kolektivnu igru u predstavi „Crvenkapica“.
Dječiji žiri je za najbolju proglasio predstavu „Vilinjska gora“, Teatra Korifej, Kolašin.

Predsjednik stručnog žirija bio je Alek Rodić, glumac i kompozitor, Srbija, a članovi su bili Vahid Duraković, dramaturg, Bosna i Hercegovina i Vanja Kovačević, novinar i teatrolog, Crna Gora.
Članovi dječijeg žirija bili su su: Petar Đuranović, predsjednik dječijeg žirija, Nikolija Popović, Vuk Jaćimović, Sunčica Šćekić, Loran Ličina, Luča Obradović, Jana Vojinović, Ksenija Pejović, Mila Čanović i Janja Milić.
Direktor i selektor festivala Davor Dragojević je prilikom svečanog zatvaranja roditeljima i djeci zahvalio na pet lijepih zajedničkih pozorišnih dana, na druženju sa umjetnicima iz pet zemalja, i poručio: „Kada vidimo druge kulture, kada čujemo druge jezike, onda treba da znamo da treba da čuvamo i njegujemo svoj jezik i svoju kulturu. To je osnovni moto ovog festivala. Hvala svima koji su bili uz festival, a prvenstveno đeci Podgorice zbog kojih ovaj festival postoji. Sve ono što radimo, sav posao i trud koji uložimo da napravimo jedan dobar festival, sve je to malo koliko je vrijedan dječiji osmijeh i iskreni aplauz”.

Posebna zahvalnica uručena je Teodori Jovanović, volonterki Dječijeg saveza Podgorica, koja je svih pet dana festivala vrijedno radila i bila velika podrška organizatorima.

Festivalski program je zatvoren koncertom Dječijeg hora Zvjezdice.

Dvanaesti međunarodni festival lutkarstva organizovan je u okviru Podgoričkog kulturnog ljeta u periodu od 30. avgusta do 3. septembra. Na festivalu je učestvovalo devet pozorišta iz pet zemalja: Španije, Srbije, Bosne i Hercegovine, Italije i Crne Gore. Osim u Podgorici, festival se održavao u još četiri grada na Sjeveru Crne Gore, u Bijelom Polju, Šavniku, Mojkovcu i Plužinama, i u jednom gradu na Primorju, u Herceg Novom.

Program festivala se u Podgorici odvijao na dvije lokacije: u KIC-u „Budo Tomović” i u Muzičkom centru Crne Gore.

Dvanaesti međunarodni festival lutkarstva organizovao Dječiji umjetnički centar, suorganizator je bio Muzički centar Crne Gore. Festival su podržali Ministarstvo kulture i medija Crne Gore, Sekretarijat za kulturu Glavnog grada Podgorica, KIC Budo Tomović i ostali sponzori, donatori i prijatelji.

Fotografije, snimci i više informacija o Festivalu dostupni su na zvaničnom sajtu www.lutkarstvo.me, kao i na FB stranici Međunarodni festival lutkarstva, Podgorica - Crna Gora (www.facebook.com/lutkarstvo) i Instagram profilu @lutkarstvo.me.
PR služba Festivala

067 210 141
www.lutkarstvo.me
www.facebook.com/lutkarstvo
2

